Sirdaryoda 1600 MVt quvvatga ega yangi IESni qurish bo‘yicha bitim imzolandi

“Sirdaryo viloyatida quvvati 1 600 MVt bo‘lgan bug‘-gaz issiqlik elektr stansiyasini qurish” investitsiya loyihasi doirasida “O‘zbekiston milliy elektr tarmoqlari” AJ va EDF (Fransiya), Nebras Power (Qatar) va Sojitz (Yaponiya) kompaniyalari konsorsiumi o‘rtasida elektr energiyasini sotib olish bo‘yicha bitim imzolandi. Bu haqda Energetika vazirligi matbuot xizmati xabar berdi.

Bitim Toshkent xalqaro investitsiya forumi doirasida Konsorsium vitse-prezidenti Beatris Buffon va “O‘zbekiston milliy elektr tarmoqlari” boshqaruv raisi Dadajon Isaqulov tomonidan imzolangan.
Loyiha doirasida Sirdaryo viloyati Shirin shahrida 55 gektar maydonda zamonaviy H-class’dagi qo‘shma siklda ishlaydigan gaz va bug‘ turbinali issiqlik elektr stansiyasi qurilishi rejalashtirilgan bo‘lib, 2026-yilning yanvar oyida ishga tushirilishi kutilmoqda.
Loyihaning yillik elektr energiya ishlab chiqarish quvvati 12 milliard kilovatt/soatni tashkil etadi. Stansiyaning foydali ish koeffitsiyenti 60 foizdan yuqori bo‘ladi va buning natijasida yiliga 1,1 milliard kub metr tabiiy gaz tejalishiga erishiladi.
Ahamiyatlisi, stansiya qurilishi davomida 2,5 ming nafar, ishga tushgach esa 120 nafar yangi ish o‘rni yaratiladi.
“Markaziy Osiyo va MDH davlatlarida ochiq tender savdolari orqali amalga oshirilayotgan eng yirik investitsiya loyihalaridan biri hisoblanadi”, — deyiladi xabarda.
Eslatib o‘tamiz, Xalqaro moliya korporatsiyasining texnik ko‘magida o‘tkazilgan ochiq tenderda 2021-yilning 19-noyabr kuni EDF—Nebras—Sojitz kompaniyalar konsorsiumi g‘olib chiqqan edi.

Bundan avval O‘zbekistonda 2022-yildan elektr tarmog‘iga ulanish to‘liq elektron platformaga o‘tkazilishi, O‘zbekistonda quvvati 100 MVt bo‘lgan shamol elektr stansiyasi qurilishi hamda O‘zbekistonda birinchi marta davlat fuqarodan elektr energiya sotib olgani haqida xabar berilgandi.